Nina Bang Jensen: 'Gotovinino uhićenje je rezultat informacija koje su hrvatski dužnosnici dostavili koncem rujna'
'Razgovarala s više ljudi u Tribunalu i oni visoko cijene ono što je hrvatska vlada učinila – opskrbila ih informacijama i ostala tome 
Do uhićenja generala Ante Gotovine došlo je zahvaljujući vrlo bliskoj suradnji s hrvatskim vlastima – ocijenila je danas u intervjuu za Glas Amerike Nina Bang-Jensen, direktorica Koalicije za međunarodnu pravdu čije je sjedište u Washingtonu. S gospođom Bang-Jensen koja već niz godina prati rad Haškog tribunala za ratne zločine razgovarao je Žorž Crmarić. Uhićenje generala Gotovine potpuno otvara put Hrvatskoj u NATO savez – smatra direktorica Međunarodne koalicije za pravdu, koja također ističe da će se taj događaj vrlo pozitivno odraziti na konačno uhićenje Karadžića i Mladića. Ninu Bang-Jensen smo prvo upitali za okolnosti pod kojima je uhvaćen odbjegli general. : Znam da je uhićenje bilo rezultat informacija koje su hrvatski dužnosnici dostavili koncem rujna. Danas sam kratko razgovarala s više ljudi u Tribunalu i oni su rekli da visoko cijene ono što je hrvatska vlada učinila – opskrbila ih informacijama i ostala tome dosljedna. Ono što se često dogadja u sličnim slučajevima je da vlasti dostavljaju informacije koje su stare, ili ih vlade ne dopunjavaju...U ovom slučaju, medjutim, vlasti u Zagrebu bile su vrlo dosljedne i poštovale su preuzete obveze.» Koalicija za međunarodnu pravdu je lobistička organizacija koja se zalaže za kažnjavanje ratnih zločinaca. Ova ne-vladina organizacija već godinama pruža profesionalnu pomoć haaškom Tribunalu. General Gotovina zadnji je optuženik za ratne zločine iz Hrvatske kojeg je tražio Haaški tribunal. Kako će se njegovo uhićenje odraziti na ulazak Hrvatske u NATO-savez? : To će imati izvanredno pozitivni utjecaj. Radi se o vladi koja se odlučila na rizik – jer unutar Hrvatske ima ljudi koji Gotovinu smatraju junakom. S druge strane, u prijestolnicama diljem svijeta bit će iskrenog divljenja onome što je Hrvatska učinila.» Upitali smo direktoricu washingtonske Koalicije za međunarodnu pravdu, na koji način očekuje da će se uhićenje bivšeg hrvatskog generala odraziti na konačno hvatanje i izručenje Karadžića i Mladića. : Pritisak na njih će svakako biti pojačan i toga moraju biti svjesni...Nesumnjivo su vrlo zabrinuti zbog onoga što će glavna tužiteljica sljedećeg petka reći u Vijeću sigurnosti, ne samo zato što dvojica glavnih optuženika još nisu uhićena, nego i zbog toga što vlasti u Beogradu nisu predale tužiteljstvu ni traženu dokumentaciju.